โลกกำลังเข้าสู่ยุค Artificial Intelligence
เคยไหม? ที่เราฟังคนฉลาดพูด แต่เราไม่เข้าใจเลยว่าเขาพูดอะไร เราเคยเฝ้ามองมดเดินไหม? แต่มดก็ไม่เข้าใจหรอกว่าคนเป็นใคร เป็นไปได้ไหม? ที่จะมีสิ่งเฝ้ามองมนุษย์ โดยมนุษย์ที่ฉลาดที่สุดก็อาจจะไม่เข้าใจเลยว่าสิ่งนั้นกำลังทำอะไรอยู่
30 เม.ย. 2560

เคยไหม? ที่เราฟังคนฉลาดพูด แต่เราไม่เข้าใจเลยว่าเขาพูดอะไร
เราเคยเฝ้ามองมดเดินไหม? แต่มดก็ไม่เข้าใจหรอกว่าคนเป็นใคร
เป็นไปได้ไหม? ที่จะมีสิ่งเฝ้ามองมนุษย์ โดยมนุษย์ที่ฉลาดที่สุดก็อาจจะไม่เข้าใจเลยว่าสิ่งนั้นกำลังทำอะไรอยู่
ขอต้อนรับสู่เรื่อง Artificial Intelligence..
ตั้งแต่โลกกำเนิดขึ้นเมื่อ 4,500,000,000 ปีที่แล้ว โลกใบนี้ดูเหมือนจะอยู่นิ่งๆเฉยๆจนกระทั่ง..
เมื่อ 600,000,000 ปีที่แล้วก็มีสิ่งมีชีวิตเกิดขึ้น แต่ก็ดูเหมือนว่าจะไม่ได้เปลี่ยนแปลงอะไรมากนัก..
จนมาเมื่อ 50,000 ปีที่แล้วที่เริ่มมีมนุษย์เกิดขึ้น จึงมีการเปลี่ยนแปลงมากมายเกิดขึ้น
จุดเริ่มต้นที่ทำให้มนุษย์แตกต่างจากสิ่งมีชีวิตอื่น คือ "สมอง"
สมองทำให้เกิดการสะสมเทคโนโลยี ซึ่งจะค่อยเป็นค่อยไปในช่วงเริ่มต้น และ จะเพิ่มเป็นทวีคูณในช่วงหลัง
การเพิ่มขึ้นในลักษณะทวีคูณนี้ ทำให้การสะสมเทคโนโลยีของมนุษย์ในช่วง 50,000 ปีตั้งแต่เริ่มต้น ยังไม่เท่ากับเทคโนโลยีที่เกิดขึ้นในช่วง 100 ปีที่ผ่านมา
ตัววัดที่ดีของเทคโนโลยีคือ GDP
GDP ของโลกในช่วง 100 ปีที่ผ่านมา มีมากกว่า GDP ของโลกในช่วง 50,000 ปีก่อนหน้านั้นรวมกันทั้งหมด
เทคโนโลยีต่างๆ มนุษย์จะเป็นคนสร้างสรรค์ขึ้นมาเอง ตั้งแต่การรู้จักทำฟาร์มเลี้ยงสัตว์ การเกษตร เครื่องจักรกล ไฟฟ้า รถยนต์ เครื่องบิน
อย่างไรก็ตามเทคโนโลยีทั้งหมดของมนุษย์ กำลังถึงจุดหักเหเมื่อมนุษย์พัฒนาเทคโนโลยีหนึ่งที่เรียกว่า Artificial Intelligence
เทคโนโลยีนี้ต่างจากเดิม คือมนุษย์จะสร้างสมองมนุษย์จำลองขึ้นมา หรือเรียกได้ว่า เรากำลังทำ "ฟาร์มมนุษย์" อยู่
แต่เดิมมนุษย์มี 7 พันล้านคนทั่วโลก แต่คราวนี้จะกลายเป็นว่ามีมนุษย์จำลองแบบไม่จำกัดทั่วโลก
สมองมนุษย์จะถูกสร้างขึ้นมาอย่างไร?
คำตอบคือ ให้หุ่นยนต์เลียนแบบการเรียนรู้ของมนุษย์ หรือเรียกว่า Machine Learning
เปรียบเหมือนเด็กทารกที่เกิดขึ้นมามีกระบวนการเรียนรู้จาก ภาพ และข้อมูลที่เกิดขึ้นในชีวิตประจำวัน
ทำไม Machine Learning ถึงพึ่งมาบูมในช่วงนี้?
เพราะการเรียนรู้ต้องอาศัยการเปรียบเทียบข้อมูลเป็นจำนวนมากซึ่งเรียกกันว่า Neural Network และในตอนนี้ ต้นทุนการเก็บข้อมูลได้ถูกลงกว่าเมื่อก่อนมาก
นึกถึงเมื่อเราตอนเด็กๆว่าต้องมีแผ่น disk ที่เก็บข้อมูลได้เพียง 1MB แต่ตอนนี้เทคโนโลยีพัฒนามากขึ้นเราสามารถเก็บข้อมูลได้มากขึ้นเป็นล้านล้านเท่า โดยทุกอย่างอยู่บน Cloud
เมื่อมีข้อมูลมาให้หุ่นยนต์ได้ประมวลผลแบบมหาศาล จึงทำให้ตอนนี้หุ่นยนต์มี IQ ที่ฉลาดกว่ามนุษย์แล้ว
การแข่งขันหมากล้อม หรือ โกะ ล่าสุด มนุษย์ที่เก่งที่สุดในโลก แพ้หุ่นยนต์ AlphaGo ของ Google DeepMind
ที่น่าสนใจคือคนไม่ได้ตั้งโปรแกรมว่า AlphaGo ควรจะเดินหมากอย่างไร แต่ AlphaGo เรียนรู้การเดินหมากเองจากการเล่นหลายๆครั้ง
จุดหักเหนี้พึ่งเกิดขึ้นในปีที่แล้ว และในอนาคตหุ่นยนต์จะฉลาดกว่ามนุษย์แบบที่เรานึกไม่ถึง
100 ปีต่อจากนี้ Artificial Intelligence จะทิ้งห่างเทคโนโลยีของมนุษย์ก่อนหน้านี้ทั้งหมด
ดังนั้นโลกนับต่อจากนี้ไปจะเป็นการแข่งขันของการเป็นเจ้าของหุ่นยนต์ที่ฉลาดที่สุด และจำนวนมากที่สุด จึงไม่แปลกใจเลยว่าบริษัทชั้นนำของโลกทั้ง Google และ Facebook กำลังมุ่งหน้าสู่เทคโนโลยี Artificial Intelligence
โดยที่เรายังไม่รู้เลยว่าเราจะควบคุม Artificial Intelligence นั้นได้หรือไม่..
Elon Musk ได้กล่าวไว้ว่า มนุษย์ต้องรีบผนวกตนเองเข้ากับ Artificial Intelligence ให้ได้เร็วที่สุด ก่อนที่มนุษย์จะถูกทิ้งห่างและกลายเป็นเหมือนมดที่ไม่เข้าใจว่าโลกภายนอกทำอะไรกันอยู่..